I Aalborg Kommune mødtes Seniorrådet onsdag for at diskutere magistratens budgetforslag. Dagens program var, hvordan pengene skal fordeles på ældreområdet. Og det er en vigtig brik for velfærden i landets kommuner, hvis man spørger formand for Seniorrådet i Aalborg Kommune, Anette Valentin. -	Det er vigtigt, fordi Seniorrådet er rådgiver for kommunalpolitikerne, siger hun. Det er på områder, der vedrører den ældre del af befolkningen, at Seniorrådet skal høres. For at stille op til Seniorrådet skal man være fyldt 60 år og være bosiddende i den kommune, man ønsker at stille op i. Det er dog en udfordring at finde kandidater til Seniorrådet, og det er en skam, mener Anette Valentin. -	Det glæder mig, når noget lykkes, og vi får skabt gavn for vores seniorer, forklarer hun. En vigtig opgave Hos Byrådet i Aalborg Kommune understreger Rådmand for Ældre- og Handicapforvaltningen, Jørgen Hein, betydningen af Seniorrådet. -	Det er rigtig vigtigt. På den måde kan borgere over 60 år få indflydelse på, hvad der foregår for dem i kommunen. Rådet har høringsret på vores budgetter, når vi skal bygge nye plejehjem osv., fortæller han. Demokratiet fortjener et kampvalg Det er lovbestemt, at Byrådet skal høre Seniorrådet, inden der bliver truffet beslutninger på ældreområdet. På trods af den centrale rolle er der i flere kommuner problemer med at finde nye kandidater til pladserne i rådet. Det er ifølge formand i Dansk Ældreråd, Inge Møller Nielsen, problematisk. -	Vi er seniorborgernes talerør i kommunen, og vi får ting igennem. Det er et problem, hvis vi får fredsvalg. Det fortjener vores demokrati ikke. Man skal altid stræbe efter et kampvalg, siger hun. Annette Valentin, formand for seniorrådet i Aalborg Kommune, er ikke i tvivl om, at rådet har noget at byde på, og hun håber på, at flere vil stille op. -	Vi har behov for et seniorråd, og det vil vi også have i fremtiden, slutter hun.

Opsummering:
Sideløbende med det snarlige kommunalvalg og regionsrådsvalg er der et tredje valg, nemlig valget til Seniorrådet. Det kniber dog med at finde kandidater i de nordjyske kommuner.